Iechyd Y Cyhoedd, Cymru RHAN 1 Cyffredinol Enwi a dod i rym 1 1 Enw’r Rheoliadau hyn yw Rheoliadau Diogelu Iechyd (Coronafeirws, Gwybodaeth Iechyd y Cyhoedd ar gyfer Personau sy’n Teithio i Gymru etc.) 2020. 2 Daw’r Rheoliadau 2 i 9 i rym ar 17 Mehefin 2020. 3 Daw’r rheoliad hwn a rheoliadau 10 ac 11 i rym pan wneir y Rheoliadau hyn. Dehongli 2 Yn y Rheoliadau hyn— mae i “ardal deithio gyffredin” yr ystyr a roddir i “common travel area” yn adran 1(3) o Ddeddf Mewnfudo 1971 ; ystyr “coronafeirws” (“ coronavirus ”) yw coronafeirws syndrom anadlol acíwt difrifol 2 (SARS-CoV-2); ystyr “gofyniad i ddarparu gwybodaeth” (“ requirement to provide information ”) yw’r gofyniad i ddarparu gwybodaeth yn unol â Rhan 2 o Reoliadau Diogelu Iechyd (Coronafeirws, Teithio Rhyngwladol) (Cymru) 2020 ; ystyr “gofyniad i ynysu” (“ requirement to isolate ”) yw’r gofyniad i ynysu yn unol â Rhan 3 o Reoliadau Diogelu Iechyd (Coronafeirws, Teithio Rhyngwladol) (Cymru) 2020; ystyr “gwasanaeth teithwyr rhyngwladol” (“ international passenger service ”) yw gwasanaeth masnachol y mae teithwyr yn ei ddefnyddio i deithio ar lestr neu awyren o’r tu allan i’r ardal deithio gyffredin i borthladd yng Nghymru; ystyr “llestr” (“ vessel ”) yw pob ddisgrifiad o lestr a ddefnyddir i fordwyo (gan gynnwys hofrenfad o fewn ystyr “hovercraft” yn Neddf Hofrenfadau 1968 ) sy’n 24 o fetrau neu fwy o hyd; ystyr “person awdurdodedig” (“ authorised person ”) yw— mewn perthynas â theithwyr sy’n cyrraedd ar lestr, yr Ysgrifennydd Gwladol; mewn perthynas â theithwyr sy’n cyrraedd ar awyren, yr Awdurdod Hedfan Sifil ; mae “porthladd” (“ port ”) yn cynnwys unrhyw faes awyr, maes hofrenyddion neu borthladd môr. RHAN 2 Gofynion i ddarparu gwybodaeth i deithwyr Darparu gwybodaeth cyn archebu ac wrth gofrestru 3 1 Rhaid i weithredwr unrhyw wasanaeth teithwyr rhyngwladol ddarparu’r wybodaeth a bennir ym mharagraff (2) fel rhan o unrhyw gyfleuster a reolir gan y gweithredwr y caiff person ei ddefnyddio— a i archebu taith ar y gwasanaeth, neu b i gofrestru i deithio ar y gwasanaeth. 2 Yr wybodaeth a grybwyllir ym mharagraff (1) yw— a yn achos cyfleuster a ddarperir er mwyn archebu taith ar-lein— i yr wybodaeth a nodir yn Rhan 1 o’r Atodlen y mae rhaid iddi fod wedi ei gosod mewn lle amlwg fel ei bod yn weladwy cyn archebu, ii dolen i www.gov.uk/uk-border-control (y cyfeirir ati yn Rhan 1 o’r Atodlen), a iii dolen i www.gov.uk/provide-journey-contact-details-before-travel-uk ; b yn achos cyfleuster a ddarperir er mwyn cofrestru ar gyfer taith ar-lein— i yr wybodaeth a nodir yn Rhan 1 o’r Atodlen y mae rhaid iddi fod wedi ei gosod mewn lle amlwg fel ei bod yn weladwy cyn cofrestru, ii dolen i www.gov.uk/uk-border-control (y cyfeirir ati yn Rhan 1 o’r Atodlen), iii dolen i www.gov.uk/provide-journey-contact-details-before-travel-uk , a iv dolen i https://llyw.cymru/eithriadau-rhag-hunanynysu-coronafeirws-covid-19-html ; c yn achos cyfleuster a ddarperir er mwyn archebu taith neu gofrestru ar gyfer taith dros y ffôn neu wyneb yn wyneb— i pan ddarperir yr wybodaeth ar lafar, yr wybodaeth a nodir yn Rhan 1 o’r Atodlen; ii pan ddarperir yr wybodaeth yn ysgrifenedig, hysbysiad ysgrifenedig sy’n nodi’r gofyniad i ddarparu gwybodaeth a’r gofyniad i ynysu; d yn unrhyw un o’r achosion uchod, cais i drosglwyddo’r wybodaeth a grybwyllir yn is-baragraff (a), (b) neu (c) (yn ôl y digwydd) i unrhyw berson— i yr archebir taith ar ei ran, neu ii y cofrestrir ar gyfer taith ar ei ran. 3 Pan na fo’r gweithredwr yn rheoli’r broses archebu neu gofrestru yn uniongyrchol, rhaid i’r gweithredwr gymryd pob mesur rhesymol i sicrhau bod y person sy’n rheoli’r broses yn cydymffurfio â pharagraff (1) ar ran y gweithredwr. Darparu gwybodaeth cyn i daith ymadael 3A 1 Mae paragraff (2) yn gymwys pan archebir taith, o leiaf 48 o oriau cyn yr amser y disgwylir i wasanaeth teithwyr rhyngwladol ymadael, ar gyfer teithiwr (“P”) ar y gwasanaeth hwnnw. 2 Pan fo’r paragraff hwn yn gymwys, rhaid i weithredwr y gwasanaeth sicrhau, rhwng 24 a 48 o oriau cyn yr amser y disgwylir i’r gwasanaeth ymadael, bod yr wybodaeth a bennir ym mharagraff (4) (“yr wybodaeth ofynnol”) wedi ei darparu i P. 3 Rhaid i’r wybodaeth ofynnol gael ei darparu drwy neges destun neu hysbysiad gwthio, drwy’r e-bost neu ar lafar. 4 Yr wybodaeth ofynnol a grybwyllir ym mharagraff (2) yw— a pan ddarperir yr wybodaeth drwy neges destun neu hysbysiad gwthio, testun sydd— i yn hysbysu P am y gofyniad i ddarparu gwybodaeth, ii yn hysbysu P bod cosbau yn gymwys am fethu â chydymffurfio â’r gofyniad i ddarparu gwybodaeth, iii yn cynnwys dolen i https://www.gov.uk/provide-journey-contact-details-before-travel-uk , a iv os yw’r gwasanaeth teithwyr rhyngwladol yn un y dyrennir arno rif sedd i P, yn cynghori P i ddarparu rhif y sedd fel rhan o’r gofyniad i ddarparu gwybodaeth; b pan ddarperir yr wybodaeth drwy’r e-bost— i yr wybodaeth a nodir yn Rhan 1 o’r Atodlen, ii dolen i www.gov.uk/uk-border-control (y cyfeirir ati yn Rhan 1 o’r Atodlen), iii dolen i https://www.gov.uk/provide-journey-contact-details-before-travel-uk , a iv dolen i https://llyw.cymru/eithriadau-rhag-hunanynysu-coronafeirws-covid-19-html ; c pan ddarperir yr wybodaeth ar lafar, yr wybodaeth a nodir yn Rhan 1 o’r Atodlen. 5 Pan fo person arall (“A”) yn archebu taith ar wasanaeth teithwyr rhyngwladol ar ran teithiwr arall (pa un a yw A hefyd yn deithiwr ar y gwasanaeth hwnnw ai peidio), rhaid trin y gofyniad i ddarparu gwybodaeth yn unol â’r rheoliad hwn fel gofyniad y cydymffurfiwyd ag ef, o ran yr amser a nodir ym mharagraff (1), os darparwyd yr wybodaeth ofynnol i A yn y dull sy’n ofynnol rhwng 24 a 48 o oriau cyn yr amser y disgwylir i’r gwasanaeth hwnnw ymadael, ynghyd â chais ysgrifenedig i A ddarparu’r wybodaeth honno i’r teithiwr. Darparu gwybodaeth yn ystod taith 4 1 Rhaid i weithredwr gwasanaeth teithwyr rhyngwladol sicrhau y darperir pob teithiwr ar y llestr neu’r awyren â’r datganiad a nodir yn Rhan 2 o’r Atodlen yn ystod y daith i’r porthladd yng Nghymru. 2 Rhaid darparu’r datganiad ... yn Gymraeg, yn Saesneg ac mewn iaith a gydnabyddir yn swyddogol yn y wlad yr ymadawyd â hi. Eithriad o ofynion rheoliadau 3 , 3A a 4 5 Nid oes dim yn rheoliad 3 , 3A neu 4 yn ei gwneud yn ofynnol darparu gwybodaeth i berson sydd, yn rhinwedd oedran neu alluedd meddyliol, yn annhebygol o allu ei deall. RHAN 3 Troseddau, cosbau ac erlyniadau Troseddau 6 1 Mae person sy’n torri gofyniad yn rheoliad 3(1) neu (3) , rheoliad 3A(2) , neu reoliad 4 yn cyflawni trosedd. 2 Mae’n amddiffyniad i gyhuddiad o gyflawni’r drosedd o dorri’r gofyniad yn rheoliad 4 i ddangos bod gan y person esgus rhesymol dros dorri’r gofyniad. 3 Mae person sy’n cyflawni trosedd o dan baragraff (1) yn agored ar euogfarn ddiannod i ddirwy. Hysbysiadau cosb benodedig 7 1 Caiff person awdurdodedig ddyroddi hysbysiad cosb benodedig i unrhyw berson (“P”) y mae’r person awdurdodedig yn credu’n rhesymol ei fod wedi cyflawni trosedd o dan reoliad 6(1). 2 Mae hysbysiad cosb benodedig yn hysbysiad sy’n cynnig i P y cyfle i gael ei ryddhau o unrhyw atebolrwydd am euogfarn am y drosedd drwy dalu cosb benodedig i— a Gweinidogion Cymru, neu b person a ddynodir gan Weinidogion Cymru at ddibenion cael taliad o dan y rheoliad hwn. 3 Pan fo hysbysiad wedi ei ddyroddi o dan baragraff (1) mewn cysylltiad â throsedd— a ni chaniateir dwyn unrhyw achos am y drosedd cyn diwedd y cyfnod o 28 o ddiwrnodau ar ôl y dyddiad y dyroddir yr hysbysiad; b ni chaniateir euogfarnu P o’r drosedd os yw P yn talu’r gosb benodedig cyn diwedd y cyfnod hwnnw. 4 Rhaid i hysbysiad cosb benodedig— a disgrifio’r amgylchiadau yr honnir eu bod yn ffurfio’r drosedd, b datgan y cyfnod pan (oherwydd paragraff (3)(a)) na ddygir achos am y drosedd, c pennu swm y gosb benodedig, d datgan enw a chyfeiriad y person y caniateir talu’r gosb benodedig iddo, ac e pennu dulliau o dalu a ganiateir. 5 Rhaid i swm y gosb benodedig a bennir o dan baragraff (4)(c) fod yn £4,000. 6 Mewn unrhyw achos, mae tystysgrif— a sy’n honni ei bod wedi ei llofnodi gan neu ar ran— i Gweinidogion Cymru, neu ii person a ddynodir gan Weinidogion Cymru o dan baragraff (2)(b), a b sy’n datgan i’r taliad am y gosb benodedig ddod i law, neu na ddaeth i law, erbyn y dyddiad a bennir yn y dystysgrif, yn dystiolaeth o’r ffeithiau a ddatgenir. Erlyniadau 8 Ni chaniateir dwyn achos am drosedd o dan y Rheoliadau hyn ac eithrio gan y Cyfarwyddwr Erlyniadau Cyhoeddus neu berson awdurdodedig. RHAN 4 Amrywiol Adolygu’r gofynion 9 1 Rhaid i Weinidogion Cymru gynnal adolygiad o’r gofynion a osodir gan Ran 2— a erbyn 29 Mehefin 2020, b erbyn 27 Gorffennaf 2020; c o leiaf unwaith yn y cyfnod o 28 o ddiwrnodau sy’n dechrau â 28 Gorffennaf 2020; 2 Rhaid i adolygiad a gynhelir o dan baragraff (1) ystyried a yw’r gofynion yn angenrheidiol ac yn gymesur fel modd o atal perygl i’r cyhoedd sy’n deillio o ledaeniad y coronafeirws. Diwygio Rheoliadau Diogelu Iechyd (Coronafeirws, Teithio Rhyngwladol) (Cymru) 2020 10 1 Diwygir Rheoliadau Diogelu Iechyd (Coronafeirws, Teithio Rhyngwladol) (Cymru) 2020 fel a ganlyn. 2 Yn y testun Cymraeg yn unig— a yn rheoliad 2(1), yn lle’r diffiniad o “gwybodaeth am deithiwr (“ passenger information ”)” rhodder— “ystyr “gwybodaeth am deithiwr” (“ passenger information ”) yw’r wybodaeth a bennir yn Atodlen 1;”; b yn rheoliad 5(3)(b), yn lle “ddiweddaru ar ran P,” rhodder “diweddaru”; c yn rheoliad 7— i ym mharagraff (1)(b)(ii), hepgorer y coma ar ôl “sydd”; ii ym mharagraff (4)(a) hepgorer y gair “bai”; iii yn mharagraff (5)(a) ar ôl “yng Nghymru” mewnosoder “sy’n addas i breswylio ynddi”; d yn rheoliad 8— i ym mharagraff (2)(a)(i) yn lle “7(3));” rhodder “7(3); a”; ii ym mharagraff (3)(b)(i) yn lle “(bod y tu allan i fangre am gyhyd ag y bo’n angenrheidiol)” rhodder “(gadael y fangre dros dro)”; e yn rheoliad 14(4) yn lle “rreoliadau yma” rhodder “Rheoliadau hyn”; f yn rheoliad 16(2) yn lle “Reoliadau” rhodder “Rheoliadau”; g yn rheoliad 17(10)— i ar ôl ““ddeddfwriaeth diogelu data”” mewnosoder “a “data personol””; ii yn lle “ac mae i “data personol” yr ystyr a roddir i” rhodder “a”; h yn Atodlen 1, yn is-baragraff (d), yn lle “ei ddogfen” rhodder “dogfen”; i yn Atodlen 2— i ym mharagraff 1 yn is-baragraffau (1)(h) a (2)(a)(i) yn lle “swydd” rhodder “swyddfa”; ii ym mharagraff 1(2)(a)(i) yn lle “i’r person” rhodder “i P”; iii ym mharagraff 2(1)(a) yn lle “y tu allan i’r” rhodder “yn y”; iv yn lle paragraff 3(1)(b) rhodder— “sydd wedi bod ar lestr a weithredir gan Wasanaeth Llyngesol ei Mawrhydi am gyfnod di-dor o 14 o ddiwrnodau o leiaf yn union cyn iddo gyrraedd ac nad yw’r llestr hwnnw wedi codi unrhyw bersonau nac wedi glanio mewn unrhyw borthladd môr y tu allan i’r ardal deithio gyffredin yn ystod y cyfnod hwnnw.”; v ym mharagraff 7(2) yn y geiriau agoriadol, yn lle “y paragraff hwn” rhodder “is-baragraff (1)”; vi ym mharagraff 13(1)(b) yn y ddau le y mae’n ymddangos, ar ôl “plismona” mewnosoder “hanfodol”. 3 Yn Atodlen 2— a yn lle’r pennawd i’r Atodlen rhodder— Personau esempt b yn y pennawd i Ran 1 o’r Atodlen, yn lle “3 a rheoliad 4” rhodder “4,5,7 nac 8”; c yn y pennawd i Ran 2 o’r Atodlen, yn lle “4”rhodder “7 nac 8”. Y Rheoliadau hyn yn dod i ben 11 1 Daw’r Rheoliadau hyn i ben ar ddiwedd y 7fed diwrnod o Fehefin 2021. 2 Nid yw’r ffaith bod y Rheoliadau hyn wedi dod i ben yn effeithio ar ddilysrwydd unrhyw beth a wneir yn unol â’r Rheoliadau hyn cyn iddynt ddod i ben. Mark Drakeford Y Prif Weinidog, un o Weinidogion Cymru Am 5.38 p.m. ar 15 Mehefin 2020